Publication: Magyar Közlöny
Issue: MK-2001-66 (Year: 2001, Number: 66)
Era: 1990-2004
Section: a 98/2001. (VI. 15.) Korm. rendelethez
Paragraph Index: 922

a 98/2001. (VI. 15.) Korm. rendelethez Szabályzat a veszélyes hulladékok gyűjtéséről és tárolásáról E szabályzat előírásait kell alkalmazni a veszélyes hulladékokkal kapcsolatban üzemi gyűjtőhelyeken, valamint hulladékgyűjtő udvarokon, a tárolótelepeken végzendő tevékenységekre és létesítményekre (e létesítmények berendezéseinek tervezésére, megvalósítására és üzemeltetésére). A veszélyes hulladékok gyűjtése és tárolása, továbbá a tárolóhely kialakítása során be kell tartani a külön jogszabályokban előírtakat. A veszélyes hulladékok gyűjtése történhet munkahelyi gyűjtőhelyen, üzemi gyűjtőhelyen és hulladékgyűjtő udvarokon, egyes esetekben speciális gyűjtőhelyeken is. A veszélyes hulladékot a hulladék kémiai hatásainak ellenálló gyűjtőedényzetben kell gyűjteni. Illékony összetevőket tartalmazó veszélyes hulladékok gyűjtése esetében meg kell akadályozni, hogy ezek a komponensek a környezetbe kerüljenek. Az „A” tűzveszélyességi osztályba sorolt, önmagukban vagy egymással reakcióképes, továbbá gyorsan bomló szerves (és szervetlen) összetevőket tartalmazó hulladékokat csak a környezetvédelmi hatóság, valamint a közegészségügyi és tűzvédelmi szakhatóság által jóváhagyott mennyiségben és módon lehet gyűjteni. A hulladék kezelője annyi kezelendő hulladékot tarthat a telephelyén, amennyi a kezelési tevékenysége zavartalan végzése érdekében szükséges. Ezt a hulladékmennyiséget a környezetvédelmi hatóság a kezelési engedélyben határozza meg. Az üzemi gyűjtőhely kialakítható nyílt téri vagy fedett módon az e melléklet előírásai szerint. Az üzemi gyűjtőhely működési szabályzatának 1 példányát — az üzembe helyezési eljárást megelőzően — jóváhagyásra meg kell küldeni a környezetvédelmi hatóságnak. A hulladékgyűjtő udvar kialakítható nyílt téri vagy fedett módon az e melléklet előírásai szerint, amelyből a szivárgórendszer elhagyható, ha összefolyóval és nyílt téri megoldásnál övárokkal alakítják ki. A hulladékgyűjtő udvaron a különböző anyagi minőségű veszélyes hulladékokat szállítható, ütésálló, bélelt vagy kettős falú, illetve kármentővel felszerelt gyűjtőedényzetben vagy gyűjtőkonténerekben kell gyűjteni, amelyek kialakítása összhangban van a bennük gyűjtendő veszélyes hulladékok fizikai és kémiai tulajdonságaival. A hulladékgyűjtő udvar működési szabályzatának egy példányát — az üzembe helyezési eljárást megelőzően — jóváhagyás végett meg kell küldeni a környezetvédelmi hatóságnak. Az üzemi gyűjtőhely és a hulladékgyűjtő udvarra vonatkozó műszaki előírások:

Source: https://magyarkozlony.hu/hivatalos-lapok/fe6b0a51f2a0007b0026fa1f19d8503bfc63bbc6/dokumentumok/911a3e5f57527769ed04dc338e59f5ba1def48f1/letoltes